የኦሮሚያና ሶማሌን ወሰን የማካለል ስራ ለማጠናቀቅ የሚያስችል የጋራ እቅድ ተዘጋጀ
በኦሮሚያና ሶማሌ ክልል ከአስር አመት በፊት በተካሄደዉ ህዝበ ዉሳኔ መሰረት የተጀመረዉን ወሰን የማካለል ስራ ለማጠናቀቅ የሚያስችል የፌዴራል መንግስትና የክልሎች የጋራ እቅድ መዘጋጀቱን የፌዴራል ጉዳዮችና የአርብቶ አደር ልማት  ሚኒስቴር ገለጸ፡፡በሚኒስቴር መስሪያ ቤቱ የወሰን ግጭት አፈታት ዳይሬክቶሬት ዳይሬክተር አቶ ሲሳይ መለስ በኦሮሚያና ሶማሌ ክልል አዋሳኝ አካባቢዎች የሚገኙ ነዋሪዎች በየትኛዉ ክልል መተዳደር እንዳለባቸዉ ለመወሰን በ1997 ዐ.ም በ422  ቀበሌዎች ህዝበ ዉሳኔ ተደርጎ እንደነበር አስታዉሰዉ በዉሳኔዉ መሰረት የማካለል ስራዉ በተፈለገዉ ፍጥነት አለመከናወኑን አስገንዝበዋል፡፡ይህን ስራ ለማከናወን የፌዴራል መንግስትና የሁለቱ ክልሎች መንግስታት የተካተቱበት አካል የጋራ እቅድ ያዘጋጀ ሲሆን ይህም ወደተግባር በመግባት ሂደት ላይ እንደሚገኝ አመልክተዋል፡፡ ከዚህ በፊት በኮሚቴ የተካሄደዉን ጥናት ጨምሮ አዲሱ እቅድ ለሁለቱም ክልሎች እንዲደርሳቸዉ መደረጉንም አክለዉ ገልጸዋል፡፡ወሰኑ ሳይካለል መቆየቱ በተለያየ ጊዜ ግጭት  ማስከተሉንና ይህንንም  ለመከላከል ካለፉት 2 አመታት ጀምሮ ወሰን የማካለል ስራዉ ወደ 384 በሚሆኑ ቀበሌዎች መከናወኑንና  በቅርቡ አለመግባባት በተከሰተባቸዉ  50 በሚሆኑት ቀበሌዎች ደግሞ በቀጣይ ጊዜያት የማካለል ስራዉ እንደሚከናወን ጠቁመዋል፡፡በእቅዱ መሰረትም በቅርቡ ሁለቱ ክልሎች ስምምነት ይፈራረማሉ ተብሎ ይጠበቃል፡፡በሁለቱ ክልሎች ወሰን አካባቢ በተፈጠረዉ አለመግባባት ወቅት ጥፋተኛ የሆኑ አካላትን በቁጥጥር ስር አዉሎ በህግ እንዲዳኙ እንደሚደረግም  አመልክተዋል፡፡በአሁኑ ወቅት የአስቸኳይ ጊዜ አዋጁን ለማስከበር የተቋቋመዉ ኮማንድ ፖስት በአካባቢዉ ፀጥታ የማስከበር ስራ ከህብረተሰቡ ጋር በመተባበርና በመወያየት እያከናወነ መሆኑንም ተናግረዋል፡፡ችግሩን በዘላቂነት ለመፍታት ሁለቱም ክልሎች ቃል የገቡ ሲሆን በእቅዱ መሰረት የወሰን ማካለሉ ስራ ወደመሬት ወርዶ ተግባራዊ መደረግ እንዳለበትም አስገንዝበዋል፡፡ከዚህም በተጨማሪ ተከታታይነት ያላቸዉ የህዝብ ጉባኤዎች መካሄዳቸዉ ችግሩን ዘላቂ በሆነ ሁኔታ ለመፍታት እንደሚያስችል ዳይሬክተሩ ይገልጻሉ፡፡በየትኛዉም ቦታ የግጭት መሰረታዊ መንስኤ ድህነት እንደሆነ ያስገነዘቡት ዳይሬክተሩ በሁለቱም ክልሎች ወሰን ላይ ያሉ አካባቢዎችን በጋራ ማልማት የዘላቂ  መፍትሄዉ አንድ አካል መሆን እንደሚገባዉ አስምረዉበታል፡፡በአገር ደረጃ የቅድመ ማስጠንቀቂያ እና ፈጣን ምላሽ ስርአቱ ይበልጥ መጠናከር እንደሚገባዉም አመልክተዋል፡፡